На основу члана 34. Закона о избору народних посланика („Службени гласник РС“, бр. 35/00, 57/03 – одлука УС, 72/03 – др. закон, 18/04, 85/05 – др. закон, 101/05 – др. закон, 104/09 – др. закон, 28/11 – одлука УС, 36/11 и 12/20), члана 100. Закона о општем управном поступку („Службени гласник РС“, бр. 18/16 и 95/18 – аутентично тумачење) и члана 5. Уредбе о мерама за време ванредног стања („Службени гласник РС“, број 31/20),

 Општинска изборна комисија, на седници одржаној 16. марта 2020. године, донела је

Р Е Ш Е Њ Е

О ПРЕКИДУ СВИХ ИЗБОРНИХ РАДЊИ У СПРОВОЂЕЊУ ИЗБОРА ЗА ОДБОРНИКЕ СКУПШТИНЕ ОПШТИНЕ ОЏАЦИ, РАСПИСАНИХ ЗА 26. АПРИЛ 2020. ГОДИНЕ

 1. Прекидају се све изборне радње у спровођењу избора за одборнике Скупштине општине Оџаци, расписаних за 26. април 2020. године, док важи Одлука о проглашењу ванредног стања („Службени гласник РС“, број 31/20).

 2. Престају да теку сви рокови за вршење изборних радњи у поступку спровођења избора из тачке 1. овог решења, утврђени Законом о локалним изборима („Службени гласник РС“, број 129/2007, 34/2010-одлука УС, 54/2011 и 12/2020), Законом о избору народних посланика („Служвеби гласник РС“, број 35/2000, 57/2003-одлука УСРС, 72/2003-др.закон, 75/2003-испр.др.закона, 18/2004, 101/2005-др.закон, 85/2005-др. закон, 28/2011- одлука УС, 36/2011, 104/2009-др.закон и 12/2020), Законом о jединственом бирачком списку („Службени гласник РС“, бр. 104/09 и 99/11) и Упутством за спровођење избора за народне посланике Народне скупштине, расписаних за 26. април 2020. године („Службени гласник РС“, број 20/20).

 3. Нови рокови за вршење изборних радњи у поступку спровођења избора за одборнике Скупштине општине Оџаци биће утврђени у складу са временом наставка спровођења изборних радњи које ће бити установљено одлуком о престанку ванредног стања, када се за то стекну услови.

 4. Све до сада предузете изборне радње у поступку спровођења избора из тачке 1. овог Решења остају на правној снази.

 5. Ово решење објавити у „Службеном листу општине Оџаци“.

О б р а з л о ж е њ е

 Одлуком о проглашењу ванредног стања, коју су 15. марта 2020. године донели заједно председник Републике, председник Народне скупштине и председник Владе, проглашено је ванредно стање на територији Републике Србије.

 Влада је, на основу члана 200. став 6. Устава Републике Србије, уз супотпис председника Републике, 16. марта 2020. године донела Уредбу о мерама за време ванредног стања. Уредба је ступила на снагу даном објављивања у „Службеном гласнику Републике Србије“, 16. марта 2020. године.

 Чланом 5. наведене уредбе прописано је да се њеним ступањем на снагу прекидају све изборне радње у спровођењу избора за народне посланике, посланике Скупштине Аутономне покрајине Војводине и одборнике скупштина општина и градова који су расписани за 26. април 2020. године и да ће време наставка спровођења изборних радњи бити установљено одлуком о престанку ванредног стања, када се за то стекну услови.

 У складу са наведеним, Општинска изборна комисија, као орган који спроводи поступак избора за одборнике Скупштине општине Оџаци, доноси решење о прекиду изборних радњи, за време док траје ванредно стање, с тим да ће се изборни процес, укључујући и рокове за вршење изборних радњи, наставити у складу са одлуком о престанку ванредног стања, што ће бити уређено посебним актом Општинске изборне комисије.

**Упутство о правном средству:** Против овог решења може се поднети приговор Општинској изборној комисији у року од 24 часа од часа доношења Решења.

**ОПШТИНСКА ИЗБОРНА КОМИСИЈА**

Број: 013-1-26/2020

Дана: 16. 03. 2020. године

ОЏАЦИ

Председник Комисије,

 Данијела Лазор